Det sidste bjergslag i Tour de France venter lørdag.

Han har én etapesejr, og han er snublende tæt på at vinde Tour de France for andet år i træk. Men det er ikke nødvendigvis nok for Jonas Vingegaard. Lørdag venter det sidste slag i bjergene i dette års udgave af den franske rundtur, og det slag vil Jumbo-Visma-danskeren gerne vinde, forudser TV 2 Sports cykelekspert Lars Bak. - Han vil gerne vinde en etape, der ikke er enkeltstart. Jeg tror, han vil cementere det hele, og jeg tror, han er den bedste, siger Bak i 'AftenTour'. Jonas Vingegaard vandt 16. etape, der var en 22,7 kilometer lang enkeltstart. Hans bedste resultat i en linjeløbsetape er en andenplads. Danskerens etapesejr er også holdets eneste i år, og derfor er Magnus Cort, der var gæst i fredagens 'AftenTour', overbevist om, at Vingegaard vil prøve at sætte tingene på plads. - Det er et stort hold. De vil gerne vinde nogle etaper, og det gør ikke noget, at de brænder holdet af, for der er ikke noget at gemme krudtet til. De kan lige så godt bare fyre det hele af, siger Cort. Fredagens etape er 133,5 kilometer lang og byder undervejs på seks kategoriserede stigninger. Pogacar vil prøve, men ... Inden etapen har Jonas Vingegaard et forspring på svimlende 7 minutter og 35 sekunder. Tadej Pogacar har inden 20. etape udtalt, at det først og fremmest handler om at vinde etapen. Det vil i så fald være slovenerens anden etapesejr i årets Tour. Men det kan godt gå hen og blive svært, spår Lars Bak. - Jeg tror helt sikkert, han også vil prøve at vinde etapen, men det tror jeg ikke, han er stærk nok til, hvis Vingegaard giver den gas. Det må jeg sige, siger cykeleksperten. På den seneste bjergetape knækkede Pogacar og mistede tæt på seks minutter til Jonas Vingegaard. Det var der, de realistiske drømme om en samlet sejr sluttede. "Det bliver en kæmpe kamp" Selvom kampen om den gule trøje synes at være forbi, er den sidste plads på podiet stadig i spil. 3. Adam Yates (UAE Team Emirates) +10.45 4. Carlos Rodriguez (INEOS Grenadiers) +12.01 5. Simon Yates (Jayco-AIUla) +12.19 Lars Bak forventer, at de tre podiekandidater vil gøre alt, hvad der står i deres magt for at udnytte det bjergrige landskab. - Det er en rigtig hård etape. Det er op og ned. Den er ikke så lang, men det er den sidste etape, hvor der kan laves forskelle. Der bliver en kæmpe kamp om podiet, siger Lars Bak.